Návrh systému podpory euroregionálnych aktivít na roky 2003 - 2004
Podpora euroregionálnych združení zo štátneho rozpočtu
V rámci integrujúcej sa Európy sa kladie veľký dôraz na cezhraničnú spoluprácu. Vláda Slovenskej republiky v zmysle svojho programového vyhlásenia začala intenzívne podporovať činnosť euroregionálnych združení, ktoré sa od roku 1993 postupne vytvárali v hraničných regiónoch SR. 
Vláda SR schválila svojím uznesením č. 943/1999 návrh podpory inštitucionalizovania euroregionálnych aktivít SR, na ktorého základe v roku 2000 uznesením č. 955/2000 boli podporené tri združenia. Uznesením vlády SR č. 1079/2000 obdržalo jednorazovú podporu ďalších osem novovzniknutých euroregionálnych združení. Zámerom Ministerstva výstavby a regionálneho rozvoja SR bolo pomôcť euroregiónom na slovenskej strane hranice pri úspešnom pôsobení v oblasti cezhraničnej spolupráce. MVRR SR poskytlo v súlade s týmito uzneseniami finančnú podporu na rozvoj činnosti jedenástich euroregiónov v celkovej výške 4.210.000,-Sk.
Na zabezpečenie ďalšieho rozvoja euroregiónov bol uznesením vlády SR č. 986/2001 schválený “Systém podpory euroregionálnych aktivít na rok 2002” so zameraním na finančnú dotáciu projektov euroregionálnych združení. Na túto podporu zo štátneho rozpočtu SR na rok 2002 bolo vyčlenených 18.610 tis. Sk. Rozhodnutím ministra výstavby a regionálneho rozvoja SR bolo schválené pridelenie dotácie euroregionálnym združeniam na šestnásť projektov v celkovej sume 17 598 293,- Sk.
Od apríla 2002 realizovali euroregionálne združenia svoje projekty podľa podpísanej zmluvy a k 31. 1. 2003 boli povinné zaslať záverečnú správu o realizácií projektov. Záverečné správy obsahovali informácie o realizovaných aktivitách, o dosiahnutých výsledkoch, o prínose projektov, o porovnaní cieľov a dosiahnutých výsledkov, o realizovanej spolupráci s participujúcimi subjektmi, o využití technického vybavenia zaobstaraného z účelovej dotácie na projekt, o spôsobe informovania o poskytnutí účelovej dotácie zo strany ministerstva. 
Z predkladaných záverečných správ vyplýva, že realizované aktivity v roku 2002 boli v súlade s aktivitami vymedzenými v projektoch euroregionálnych združení. Prílohy k materiálu predstavujú stručné zhrnutie realizácie projektov podporených v roku 2002. Vyhodnotenie projektov obsahuje príloha č. 1, v ktorej sa nachádzajú porovnania zámerov projektov s realizovanými aktivitami a preukázateľnými výstupmi. Príloha č. 2 obsahuje prehľad čerpania účelovej dotácie k 31. 12. 2002 na projekty podporujúce euroregionálne aktivity. Z toho vyplýva, že väčšina združení vyčerpala finančnú dotáciu na 100%, až na Úniu Slanej a Rimavy, ktorá v projekte č. 10-640/2002 vyčerpal 65,91% a Región Karpaty v projekte č. 11-640/2002 na 75,73%. Nevyčerpané finančné prostriedky boli predmetom zúčtovania so štátnym rozpočtom za rok 2002.
V prvom polroku 2003 je naplánovaná kontrola použitia účelovej dotácie na  projekty podporujúce euroregionálne aktivity u všetkých jedenástich euroregionálnych združení zo strany odboru kontroly v spolupráci so sekciou regionálnej politiky MVRR SR.
Návrh systému podpory po roku 2002
Na základe výsledkov z roku 2002 Ministerstvo výstavby a regionálneho rozvoja SR považuje za potrebné pokračovať v spolupráci s euroregionálnymi združeniami a v období 2003 a 2004 rozvíjať systém podpory euroregionálnych aktivít. Je nevyhnutné aj v ďalšom období pomáhať subjektom na slovenskej strane euroregiónov tak, aby sa zabezpečilo ich úspešné fungovanie v oblasti cezhraničnej spolupráce. Cieľom systému podpory euroregionálnych aktivít na roky 2003 - 2004 je zabezpečiť zvýšenie inštitucionálnej kapacity euroregionálnych združení v oblasti prípravy rozvojových projektov. Realizácia tohto systému má prispieť k lepšej pripravenosti cezhraničných štruktúr na efektívne využitie domácich a zahraničných finančných zdrojov, programov Phare - cezhraničná spolupráca (CBC) a INTERREG III A.
MVRR SR pre rok 2003 a 2004 navrhuje, aby sa podporila sieť už existujúcich euroregiónov, t. j. tých, ktoré boli podporené v rámci uznesení vlády SR č. 955/2000 na inštitucionalizovanie euroregionálnych aktivít, č. 1079/2000 jednorazová podpora euroregiónov a č. 986/2001 systém podpory euroregionálnych aktivít na rok 2002. 
V rozpočtovej kapitole MVRR SR na rok 2003 je vyčlenených 9 mil. Sk na systém podpory euroregionálnych aktivít. Z týchto finančných prostriedkov navrhuje MVRR SR podporiť projekty predložené jednotlivými euroregionálnymi združeniami podľa nasledovných kritérií:
Kritériá pre posudzovanie, schvaľovanie a financovanie projektov podporujúcich euroregionálne aktivity
Kritériá sú určené pre podporu projektov zameraných na euroregionálne aktivity. Mechanizmus posudzovania, schvaľovania a financovania sa vzťahuje na projekty, ktoré môžu dostať finančnú dotáciu z účelových prostriedkov MVRR SR. 
I. Projekty podporujúce euroregionálne aktivity
Pod projektom podporujúcim euroregionálnu aktivitu sa rozumejú projekty majúce priamy cezhraničný dopad, prípadne tie, v prípade ktorých preukázateľne existuje zrkadlový projekt na druhej strane hranice.
II. Príjemca účelovej dotácie
Príjemcom účelovej dotácie môže byť v nadväznosti na uznesenia vlády SR č. 986/2001 euroregionálne združenie zaregistrované na území Slovenskej republiky, resp. euroregionálne združenie, ktorého zaregistrovanie na území SR bolo vykonané po schválení tohto materiálu vládou SR:

-	Regionálne združenie Váh-Dunaj-Ipeľ ( Euroregión Váh-Dunaj-Ipeľ)  
-	Regionálne združenie Záhorie (Euroregión Pomoravie)
-	Región Beskydy (Euroregión Beskydy)
-	Ipeľský Euroregión (Ipeľ – Ipoly Euroregion)
-	Región Biele Karpaty (Euroregión Bílé-Biele Karpaty)
-	Región Neogradiensis (Euroregión Neogradiensis)
-	Podunajsko-Dolnovažské regionálne združenie (Euroregión Podunajského Trojspolku)
-	Región Tatry (Euroregión Tatry)
-	Únia Slanej a Rimavy (Euroregión Slaná-Rimava)
-	Región Karpaty (Karpatský Euroregión)
-	Euroregión Kras (Euroregión Kras)
III. Oblasti podpory
I. Príprava podkladových dokumentov pre investičné projekty na území euroregiónov podporené z domácich a zahraničných fondov. 
Euroregionálne združenia predložia projekty, ktoré sú zamerané na zabezpečenie predprojektovej prípravy investičného projektu. Príprava podkladových dokumentov pre investičné projekty musí napomáhať  efektívnemu čerpaniu finančných prostriedkov predovšetkým zo štrukturálnych fondov Európskej únie. Projekty musia byť zosúladené s rozvojovými zámermi príslušného samosprávneho kraja.
II. Aktivity zamerané na podporu posilnenia rozvojového potenciálu prihraničných regiónov. 
Táto oblasť zahŕňa aktivity, ktoré sú zamerané na organizovanie vzdelávacích a propagačných aktivít, seminárov, konferencií, prezentácií a služieb venovaných k zvýšeniu technických a personálnych kapacít a rozvojového potenciálu prihraničných regiónov s ohľadom na predpokladaný spoločný vstup s cezhraničnými partnermi do EÚ a spoločnej prípravy na iniciatívu INTERREG III A  a štrukturálne fondy EÚ.
IV. Všeobecné náležitosti projektu
Žiadosť o poskytnutie podpory má obsahovať dôvody, pre ktoré je podávaná, ciele projektu a záväzky. K žiadosti o dotáciu sa na osobitnom formulári uvedú vybrané údaje o projekte.
Vlastný projekt má obsahovať:
1.	Názov projektu
2.	Umiestnenie projektu
3.	Projektový zámer:
-	cieľ projektu
-	plánované aktivity
-	kalkulácia nákladov a finančná analýza (predprojektová príprava investičného projektu)
-	časový plán realizácie projektu
-	merateľné výsledky aktivít projektu
-	rozpočet projektu a zdroje financovania.
4.	Údaje o subjekte uchádzajúcom sa o účelovú dotáciu:
-	sídlo 
-	doklad o registrácii združenia
-	základné údaje o združení /zoznam členov združenia/
-	vlastný majetok
-	výška členského príspevku subjektu v združení 
-	popis doterajšej činnosti
-	výkaz o príjmoch a výdavkoch za uplynutý rok
-	preukázanie, že združenie nie je dlžníkom odvodov z pracovnoprávnych vzťahov.
5.	Projekt musí byť vypracovaný v súlade s platnými schválenými rozvojovými dokumentmi:
-	s Národným plánom regionálneho rozvoja SR,
-	s Národným rozvojovým plánom SR.
6.	Projekt musí byť v súlade s platnými právnymi predpismi.
7.	Konkrétny prínos projektu pre rozvoj prihraničného regiónu a zároveň jeho priamy cezhraničný dopad.
8.	Podklady potvrdzujúce zasadanie najvyššieho orgánu združenia od konania komunálnych volieb v roku 2002:
-	zápisnica a prezenčná listina zo zasadnutia
-	schválený plán činnosti združenia.

V. Rozhodujúce kritériá pre posudzovanie projektu
-	cezhraničný dopad projektu a prínos k rozvoju regiónu
-	celková technická pripravenosť projektu (pripravenosť projektu na implementáciu, možné riziká, kvalita a logika projektového návrhu)
-	udržateľnosť projektu.
VI. Výber, posudzovanie a schvaľovanie jednotlivých projektov
a)	Ministerstvo výstavby a regionálneho rozvoja SR zverejní na internetovej stránke ”Systém podpory euroregionálnych aktivít na rok 2003 a 2004” a termín predkladania projektov.
b)	Žiadosti o poskytnutie účelovej dotácie treba predložiť do určeného termínu na podateľňu MVRR SR.
c)	Minister výstavby a regionálneho rozvoja SR zriadi odbornú komisiu na výber a posudzovanie predložených projektov. Zároveň schváli štatút a rokovací poriadok odbornej komisie, ktorá bude pozostávať zo zástupcov MVRR SR, MF SR, MH SR, MŽP SR, MDPT SR, MV SR, MZV SR, ÚV SR, MP SR, MK SR, MPSVR SR, MZ SR. 
d)	Na návrh odbornej komisie minister výstavby a regionálneho rozvoja SR schváli systém bodového hodnotenia projektov. Bodové hodnotenie bude vykonávať každý člen odbornej komisie.
e)	Na základe odporúčania odbornej komisie, o poskytnutí a výške dotácie rozhodne minister výstavby a regionálneho rozvoja SR o pridelení účelovej dotácie.
f)	V prípade nevyužitia celkovej výšky dotácie minister VRR SR môže rozhodnúť o zverejnení ďalšej výzvy na podávanie projektov.
g)	Ministerstvo výstavby a regionálneho rozvoja SR uzatvára zmluvu o poskytnutí účelovej dotácie na projekt podporujúci euroregionálne aktivity s príslušným euroregionálnym združením.
h)	Na základe uzatvorenej zmluvy minister výstavby a regionálneho rozvoja SR zabezpečí transfer finančných prostriedkov na vybrané projekty.
VII. Financovanie projektov podporujúcich euroregionálne aktivity
Financovanie projektov podporujúcich euroregionálne aktivity zo štátneho rozpočtu bude poskytované jednotlivým predkladateľom na základe výberového konania, podľa uvedených kritérií.
Forma podpory spočíva v poskytnutí účelovej dotácie na projekt. Účelová dotácia pre projekty predložené v oblasti prípravy podkladových dokumentov pre investičné projekty (oblasť podpory „I.”) je limitovaná výškou 0,4 mil. Sk na jeden projekt. Účelová dotácia pre projekty predložené v rámci aktivít zameraných na podporu posilnenia rozvojového potenciálu prihraničných regiónov (oblasť podpory „II.”) je limitovaná výškou 0,25 mil. Sk na jeden projekt. Pre všetky projekty musí byť zabezpečené spolufinancovanie najmenej vo výške 10% celkových nákladov, z vlastných zdrojov žiadateľa o podporu.
Z finančných prostriedkov rozpočtovej kapitoly MVRR SR vyčlenených na systém podpory euroregionálnych aktivít na rok 2003 (9 mil. Sk) môže byť čerpaných 6 mil. Sk na projekty predložené v oblasti podpory „I.” a 3 mil. Sk na projekty predložené v oblasti podpory „II.”. Pre rok 2004 na základe aktuálnych potrieb určí minister VRR SR rozdelenie finančných prostriedkov na definované oblasti podpory.
Finančná dotácia na projekty bude poskytnutá na základe zmluvy o účelovej dotácii v dvoch etapách: 70% a 30% celkovej dotácie, pričom 30% prostriedkov bude poskytnutých až po odsúhlasení priebežnej správy o  realizácii projektu Ministerstvom výstavby a regionálneho rozvoja SR.
Zmluva obsahuje účel, predmet zmluvy, finančnú čiastku a podmienky poskytnutia dotácie. Uvoľnené finančné prostriedky na tieto projekty podliehajú ročnému zúčtovaniu a možno ich použiť len do 31. 12. bežného roka.
Účelová dotácia môže byť použitá aj na spolufinancovanie projektov podporovaných EÚ.
VIII. Vyhodnotenie dosiahnutých efektov použitých prostriedkov na projekty
Realizáciu projektov v priebehu roka sleduje MVRR SR a bude mať právo vykonať fyzickú kontrolu dodržania účelu využitia finančných prostriedkov poskytnutých na projekt priamo na mieste, v priebehu a po ukončení realizácie projektu v zmysle platných predpisov.